FI Euroopan unionin virallinen lehti CE 78/612

(2004/C 78 E/0646)

KIRJALLINEN KYSYMYS E-3620/03

esittäjä(t): Antonios Trakatellis (PPE-DE) komissiolle

(5. joulukuuta 2003)

Aihe: Matemaattisen kaavan soveltaminen julkisten hankkeiden toimeksiantoihin

Sen vastauksen mukaan, jonka komissio antoi edelliseen matemaattisen kaavan soveltamista Kreikassa koskeneeseen kysymykseeni (H-0097/03 (1)), komissio on lähettänyt kreikkalaisille viranomaisille kirjeen saadakseen tietoja siitä, millä tavalla nämä soveltavat mainittua kaavaa sekä mikä on sen täsmällinen sisältö. Uusissa julkisuuteen tulleissa tiedoissa kuitenkin mainitaan, että vaikka ympäristön ja aluesuunnittelun sekä yleisten töiden ministeriössä on peruttu matemaattisen kaavan käyttäminen suurten hankkeiden yhteydessä, kaavaa käytetään edelleen pienten hankkeiden kohdalla, jolloin julkisten hankkeiden rakentamisen alalla vallitseva lähes monopolistinen tilanne jatkuu ja havaittavissa on lisäksi kartelleja.

Edellä mainittujen seikkojen taustaa vasten kysyn:

1. Ovatko kreikkalaiset viranomaiset antaneet komissiolle tietoja matemaattisen kaavan aikaisemmasta ja nykyisestä toimintatavasta?

2. Onko tämän kaavan soveltaminen yhteisön oikeuden mukaista?

3. Aikooko komissio tutkia uudelleen kyseistä matemaattista kaavaa ja mihin toimiin se aikoo ryhtyä niiden syytösten suhteen, joiden mukaan sitä kierretään?

4. Mihin toimiin komissio aikoo ryhtyä, jos epäterveen kilpailun olemassaoloa koskevat, edellä mainitut julkisuuteen tulleet tiedot pitävät paikkansa?

5. Mihin toimiin komissio aikoo ryhtyä Kreikan nykyisen institutionaalisen kehyksen toiminnan suhteen, joka johtaa oligopoliin julkisten hankkeiden alalla?

Aikooko komissio pyytää paitsi matemaattisen kaavan käytöstä luopumista myös sen korvaamista avoimella institutionaalisella kehyksellä, joka estää rikkomasta vapaan ja terveen kilpailun periaatteita vastaan julkisten hankkeiden toimeksi antamisen ja toteuttamisen yhteydessä?

Frits Bolkesteinin komission puolesta antama vastaus

(30. tammikuuta 2004)

Kuten komissio on jo ilmoittanut vastauksessaan arvoisan parlamentin jäsenen maaliskuun 2001 täysistuntojakson kyselytunnilla esittämään suulliseen kysymykseen H-0097/03 (1), yhteisöjen tuomioistuimen oikeuskäytännön (asiat C-285/99 ja C-286/99) mukaan matemaattisen kriteerin käyttäminen poikkeuksellisen alhaisten tarjousten osoittamiseksi ei sinällään riko yhteisön lainsäädäntöä. Tästä oikeuskäytännöstä ilmenee kuitenkin, että myös matemaattisin menetelmin poikkeuksellisen alhaiseksi katsotun tarjouksen tekijän on voitava esittää kaikki selvitykset, joita se pitää tarpeellisina tarjouksensa sisällön selventämiseksi. Hankintaviranomaisen on puolestaan otettava huomioon kaikki selvitykset, ennen kuin se tekee päätöksen kyseisen tarjouksen hyväksymisestä tai hylkäämisestä. Valitusten johdosta komissio on tutkinut poikkeuksellisen alhaisten tarjousten osoittamista koskevan Kreikan järjestelmän soveltuvuutta. Komissio on myös ollut yhteydessä useita kertoja Kreikan viranomaisiin tilanteen selvittämiseksi. Asiasta on lisäksi keskusteltu 23.-24. lokakuuta 2003 Ateenassa järjestetyssä pakettikokouksessa, jossa käsiteltiin yhteisön lainsäädännön soveltamista julkisiin hankintoihin Kreikassa.

Komission tutkimus osoittaa, että perustelut poikkeuksellisen alhaisille tarjouksille hyväksytään vain hyvin erityisissä tapauksissa Kreikan lainsäädännössä. Siinä säädetään poikkeuksellisen alhaisia tarjouksia koskevasta luokasta, jonka osalta ei hyväksytä mitään perusteluja. Komission asiaankuuluvat yksiköt arvioivat, että tällainen lainsäädäntö ja siitä seuraava hallinnollinen käytäntö olisivat julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY (2) vastaisia.

Kahdenvälisen yhteydenpidon seurauksena Kreikan viranomaiset ovat muuttaneet lainsäädäntöään poistamalla poikkeuksellisen alhaisia tarjouksia koskevan luokan. Samalla Kreikan viranomaiset hyväksyvät, että matemaattisella menetelmällä poikkeuksellisen alhaiseksi katsotun tarjouksen tekijä voi esittää selvityksiä.

Näin ollen matemaattista menetelmää ei ole kumottu, kuten lehtiartikkeleista näyttäisi ilmenevän. Menetelmää koskevia hankintaviranomaisten soveltamistapoja on kuitenkin muutettu sen saattamiseksi yhteisön lainsäädännön mukaiseksi.

Komissio valvoo, että matemaattisen menetelmän toteuttamistapaa ja erityisesti poikkeuksellisen alhaisten tarjousten osoittamista koskevaa uutta kansallista lainsäädäntöä sovelletaan yhteisön lainsäädännön mukaisesti.

Väitettyjen rakennusalan kartellien osalta komissiolla ei ole tässä vaiheessa mitään perusteita todeta, että rakenteellinen markkinatilanne rikkoisi unionin kilpailusääntöjä. Näin ollen komissio kehottaa arvoisaa parlamentin jäsentä toimittamaan sille kaikki tiedot, jotka osoittavat julkisten hankintojen mahdollisesti epärehellisen järjestelyn.

(1) Kirjallinen vastaus, 11.3.2003.

(2) EYVL L 199, 9.8.1993.